《示槱默 其二》
宋代·钱时

飞蛾恋逐眼前光，身殒膏火空茫茫。蛆蝇变化出复没，生死不离污秽场。

求之有道得有命，可把枯荣乱邪正。进德修业当及时，去去光阴难语进。

汝为君子无腼颜，啜菽饮水尽亲欢。不然正使位一品，九地含羞吾得瞑。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。